钦定古今图书集成/明伦汇编/官常典/第210卷 > 崔植
## 钦定古今图书集成/明伦汇编/官常典/第210卷 > 崔植

按《唐书崔祐甫传》：“植字公修，祐甫弟庐江令婴甫子
也。祐甫病，谓妻曰：‘吾殁，当以庐江次子主吾祀’。及卒，
护丧者以闻，帝恻然，召植，使即丧次终服，补弘文生。
博通经史，于《易》尤邃。与郑覃同时为补阙，皆贤宰相。
后每朝廷有得失，两人者更疏论执，誉望蔚然。元和
中，为给事中。时皇甫镈判度支，建言减百官奉禀，植”
封还诏书。镈又请天下所纳盐酒利增估者，以新准
旧，一切追偿。植奏言：“用兵久，百姓凋罄，往虽估逾其
实，今不可复收。”于是议者咸罪镈，镈惧而止。长庆初，
拜中书侍郎、同中书门下平章事。穆宗问：“贞观、开元
中治道最盛，何致而然？”植曰：“太宗资上圣，兴民间，知
百姓疾苦，故厉精思治。”又以房元龄、杜如晦、魏徵、王
珪为之佐，君明臣忠，圣贤相维，治致升平，固其宜也。
元宗在天后时，身践忧患，既即位，得姚崇、宋璟，此二
人蚤夜孜孜，纳君于道。璟尝手写《尚书无逸》为图以
献，劝帝出入观省以自戒。其后朽暗，乃代以山水图。
稍怠于勤，左右不复箴规，奸臣日用事，以至于败。昔
德宗尝问先臣祐甫“开元天宝事，先臣具道治乱所
以然，臣在童丱记其说，今愿陛下以《无逸》为《元龟》，则
天下幸甚。”他日，又问：“司马迁言汉文帝惜十家产而
罢露台，身衣弋绨，履革舄，集上书囊为殿帷，信乎？何
太俭邪？”植曰：“良史非貌。言汉承秦侈纵之馀，海内凋
窭，文帝从代来，知稼穑艰难，是以躬俭履约，为天下
守财”；景帝遵而不改，故家给户足。至武帝时，钱朽贯，
谷红腐，乃能出师征伐，威动四方。然侈靡不节，末年
户口减半，税及舟车，人不聊，乃下《哀痛诏》，封丞相为
富人侯。然则帝王不可以不示俭而天下足。帝曰：“卿
言善，患行之为难耳。”时朝廷悉收河朔三镇，而刘总
又以幽蓟七州献诸朝，且惧部将构乱，乃先籍豪锐
不检者送京师，而朱克融在籍中。植与杜元颖不知
兵，谓“藩镇且平，不复料天下安危事”，而克融等羁旅
塞踬，愿得官自效，日诉于前，皆抑不与。及遣张弘靖
赴镇，纵克融等北还。不数月，克融乱，复失河朔矣。天
下尤之。植内惭，罢为刑部尚书，旋授岳、鄂观察使。未
几，迁岭南节度使。还，拜户部尚书，终华州刺史，赠尚
书左仆射。